Diari Oficial de la Generalitat Valenciana


Sumari del DOGV 3793, del 14-07-2000 (2000/5536)

RESOLUCIÓ de 4 de maig de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Visualis Ibérica, SL, abans Ópticas Chiva (codi 8000362).
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3793

Data del DOGV
:   14-07-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2000/5536


Data del document
:   04-05-2000

Organisme emissor
:   Conselleria d'Ocupació

Tipus de document
:   Resolució

Descriptors 

:   * empresa privada
    * conveni col·lectiu

RESOLUCIÓ de 4 de maig de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Visualis Ibérica, SL, abans Ópticas Chiva (codi 8000362). [2000/S5536]
  
Vist el text articulat del Conveni Col·lectiu de l'empresa Visualis Ibérica, abans Ópticas Chiva, presentat davant d'aquesta Direcció General del Treball i Seguretat Laboral el dia 18 d'abril de 2000, signat el 17 de març de 2000, entre la representació de l'empresa per la part empresarial i les delegades de personal per part dels treballadors, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre Registre i Depòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4.105/1982, de 29 de desembre, acorda:
  
Primer
  
Ordenar que siga inscrit en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i que hi siga depositat el text original del Conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 4 de maig de 2000.- El director general de Treball i Seguretat Laboral: Román Ceballos Sancho.
  
Conveni Col·lectiu de l'empresa Visualis Ibérica, SL
  
Article 1. Àmbit funcional
  
Aquest conveni serà d'aplicació per a tots els treballadors que presten els seus servicis als centres de treball que tinga establits, o que en el futur siguen objecte d'obertura, l'empresa Visualis Ibérica, SL.
  
Article 2. Àmbit territorial
  
Aquest conveni serà d'aplicació en tot l'àmbit de la Comunitat Valenciana, és a dir, a les províncies de Castelló, València i Alacant.
  
Article 3. Àmbit personal
  
Aquestes condicions de treball afectaran tot el personal que treballa als centres de treball de l'empresa Visualis Ibérica, SL. Aquest conveni no serà d'aplicació a les persones l'activitat de les quals es limite simplement a la realització de la funció de conseller o membre dels òrgans de representació de l'empresa, ni al personal d'alta direcció contractat a l'empara del Reial Decret 1.382/1985, d'1 d'agost.
  
Article 4. Àmbit temporal
  
- Entrada en vigor:
  
Aquest conveni entrarà en vigor l'endemà de la publicació en el Diari Oficial de la Generalitat Valenciana.
  
Els efectes econòmics es retrotrauran a l'1 de gener de 2000.
  
- Duració:
  
La duració del conveni serà de tres anys, entre l'1 de gener de 2000 i el 31 de desembre de 2002.
  
- Pròrroga i denúncia:
  
La vigència del conveni es considerarà prorrogada per espai d'any en any si no hi ha denúncia expressa i per escrit de qualsevol de les parts legitimades per a això, realitzada, si més no, amb un termini de dos mesos d'antelació respecte de la data d'acabament de la vigència inicial o de qualsevol de les pròrrogues anuals.
  
Article 5. Garanties personals. Compensació i absorció
  
Es respectaran a tots els treballadors les situacions personals actualment consolidades si suposen majors drets dels concedits per aquest conveni respecte de les matèries que són objecte de regulació en còmput anual. Les possibles millores econòmiques que es produïsquen com a conseqüència d'aquest conveni seran absorbibles en la totalitat.
  
Article 6. Vinculació a la totalitat
  
Les condicions pactades en aquest conveni constitueixen un tot orgànic i indivisible. Les parts queden mútuament obligades a complir-lo completament.
  
Article 7. Comissió mixta d'interpretació i seguiment del conveni
  
A l'empara d'allò previst en la legislació vigent, es constitueix una Comissió mixta d'interpretació i seguiment del conveni de caràcter paritari, la qual estarà formada, quant a la part empresarial, pel director general, i pels delegats de personal per la part social. Aquesta Comissió tindrà com a funcions:
  
- Interpretació de la totalitat de les clàusules d'aquest conveni.
  
- Vigilància de l'aplicació i del compliment d'allò pactat.
  
- Estudi de l'evolució de les relacions entre les parts contractants.
  
- La resta d'activitats que tendisquen a la major eficàcia pràctica del conveni.
  
Article 8. Organització del treball
  
1. La direcció i l'organització del treball és facultat de la direcció de l'empresa, dins del marc imposat en aquest conveni i en les disposicions legals i vigents per a això.
  
2. És objecte de l'organització del treball aconseguir en l'empresa un nivell adequat de productivitat basat en l'ús òptim dels recursos humans i materials. Això serà possible amb una actitud activa i responsable de les parts integrants: direcció i treballadors.
  
3. El treballador està obligat a acomplir les ordres i les instruccions de l'empresari en l'exercici regular de les seues facultats directives, i a realitzar tots els treballs que se li ordenen dins de la seua competència professional i les tasques complementàries que siguen indispensables per a l'execució de la seua missió principal.
  
4. El delegat de personal tindrà funcions d'orientació, proposta i emissió d'informes, en tot allò relacionat amb l'organització i la racionalització del treball, de conformitat amb la legislació vigent i amb allò establit en aquest conveni.
  
Article 9. Ingrés en el treball
  
L'ingrés al treball es realitzarà d'acord amb les disposicions vigents en la matèria, i es podrà realitzar d'acord amb qualsevol de les modalitats de contractació previstes en la normativa d'aplicació.
  
Article 10. Període de prova
  
1. Podrà concertar-se per escrit un període de prova que no podrà superar, en cap cas, el temps fixat en l'escala següent:
  
- Tècnics titulats: 6 mesos
  
- Resta de personal: 2 mesos
  
2. Durant el període de prova, l'empresa i el treballador estan obligats a realitzar les experiències que siguen l'objecte de la prova. Durant aquest període, tant l'empresa com el treballador podran extingir la relació laboral sense termini de preavís i sense dret a indemnització.
  
3. La situació d'incapacitat temporal interromprà el còmput d'aquest període, el qual es reprendrà a partir de la data d'incorporació efectiva al treball.
  
4. Una vegada transcorregut el període de prova sense haver-se produït el desistiment, el contracte tindrà ple efecte, i es computarà el temps de servicis prestats en l'antiguitat del treballador en l'empresa.
  
Article 11. Contractació
  
Hi valdran les previsions de la norma general.
  
Article 12. Cessaments voluntaris
  
1. Els treballadors que desitgen cessar voluntàriament en el servici de l'empresa estaran obligats a comunicar-ho a aquesta i a complir els terminis de preavís següents:
  
- Personal titulat: 2 mesos
  
- Resta de personal: 1 mes
  
2. L'incompliment per part del treballador de l'obligació de preavisar amb la citada antelació donarà dret a l'empresa a descomptar de la liquidació l'import del salari d'un dia per cada dia de retard en el preavís.
  
Article 13. Jornada de treball
  
La duració màxima de la jornada ordinària de treball serà de 40 hores setmanals, de dilluns a dissabte, llevat del personal que preste servicis als centres ubicats a les grans superfícies, on la jornada s'adaptarà a les exigències horàries dels citats centres comercials, excepte les previsions de l'article següent.
  
Article 14. Diumenges i dies festius hàbils per a la pràctica comercial
  
Depenent de les resolucions de la Conselleria Indústria i Comerç, sobre l'obertura d'establiments comercials en diumenges i festius, l'empresa estableix que, amb caràcter general, els seus centres comercials romandran oberts al públic huit diumenges o festius per a l'exercici 2000/2002. Els treballadors que presten el servici tindran dret al corresponent descans compensatori. En tot cas, quant a l'obertura de diumenges i festius, hi valdrà el que disposen les resolucions de la citada conselleria.
  
Article 15. Vacances
  
1. El personal afectat per aquest conveni tindrà dret al gaudi d'un període de vacances anuals retribuïdes de 30 dies naturals, amb l'inici del gaudi sempre en dia laborable.
  
2. Preferentment es realitzaran en els mesos de maig, juny, juliol, agost, setembre i la primera quinzena d'octubre.
  
3. Per al gaudi de la totalitat de les vacances, serà necessari tenir un any d'antiguitat en l'empresa; altrament, dins de l'any d'ingrés el treballador gaudirà de la part proporcional corresponent.
  
4. El dret a vacances no és succeptible de compensació econòmica. No obstant això, el personal que cesse durant el decurs de l'any tindrà dret al pagament del salari corresponent a la part de vacances meritades i no gaudides com a concepte integrant de la liquidació per la baixa en l'empresa.
  
5. La retribució de les vacances serà d'igual quantia que la corresponent a una mensualitat ordinària per a cada categoria professional, d'acord amb la taula salarial de l'annex I.
  
Article 16. Permisos retribuïts
  
El treballador, amb l'avís i la justificació previs, podrà absentar-se del treball, amb dret a remuneració, per algun dels motius i pel temps següent:
  
- 15 dies naturals en cas de matrimoni.
  
- 2 dies en els casos de naixement de fill, malaltia greu o mort de parents fins al segon grau de consanguinitat o afinitat.
  
Quan per aquest motiu el treballador necessite fer un desplaçament el termini serà de 4 dies.
  
- Pel temps indispensable per al compliment d'un deure inexcusable de caràcter públic i personal, comprès l'exercici del sufragi actiu.
  
Quan el compliment del deure abans esmentat implique la possibilitat de la prestació del treball degut en més del 20% de les hores laborables en un període de tres mesos, l'empresa podrà passar al treballador afectat a la situació d'excedència forçosa amb dret al reintegrament en el lloc de treball una vegada acabada l'obligació del compliment del deure. Donat cas que el treballador, per compliment del deure o exercici del càrrec, reba una indemnització, se'n descomptarà l'import del salari a què tinguera dret en l'empresa.
  
- Per a realitzar funcions sindicals o de representació del personal en els termes establits legalment o convencionalment.
  
- Les treballadores per lactància d'un fill menor de nou mesos tindran dret a una hora d'absència del treball, que podrà ser dividit en dues fraccions. La dona, per voluntat pròpia, podrà substituir aquest dret per una reducció de la jornada normal en mitja hora amb la mateixa finalitat. Aquest permís podrà ser gaudit indistintament per la mare o pel pare si tots dos treballen.
  
- Quan a causa de malaltia el treballador necessite l'assistència al consultori mèdic en hores coincidents amb les de la seua jornada laboral, l'empresa concedirà el permís necessari, pel temps indispensable i que haurà de ser justificat amb el corresponent volant visat pel facultatiu o per la persona correctament acreditada, siga no de la Seguretat Social.
  
Aquest dret tindrà un límit de 10 hores anuals retribuïdes.
  
Article 17. Retribució salarial
  
El salari per a 2000 és el que apareix en la taula salarial de l'annex I.
  
- Pagament del salari:
  
Es realitzarà per mesos vençuts, i es pagarà el primer dia hàbil del mes següent a la data de meritació mitjançant transferència bancària.
  
Article 18. Primes
  
Durant la vigència d'aquest conveni es podran pactar primes de caràcter individual la quantia i la duració de les quals seran les que s'establisquen específicament en cada cas previ i per compliment d'objectius marcats.
  
Article 19. Pagaments extraordinaris
  
S'estableixen tres pagaments extraordinaris, excepte per al nivell XIII d'aquest conveni, el qual en tindrà dos, i que seran pagats proporcionalment prorratejats en els 12 pagaments mensuals. La quantia dels pagaments extraordinaris serà del salari bàsic mensual més el plus del Conveni.
  
Article 20. Pòlisses d'assegurança
  
Com a complement i millora de les prestacions de la Seguretat Social, l'empresa contractarà una pòlissa d'assegurança individual i d'accidents en el cas de mort o d'incapacitat laboral permanent absoluta derivada d'accident laboral i amb unes quanties, rebudes pel treballador o pels seus hereus; que seran:
  
- Mort per mort natural: 1.600.000 pessetes
  
- Mort o invalidesa permanent absoluta derivada d'accident de treball: 1.600.000 pessetes
  
Article 21. Servici militar
  
Durant el temps que el treballador estiga en el servici militar obligatori o voluntari per a anticipar el compliment d'aquell, o en el servici social substitutori, se li reservarà la plaça que tenia. Una vegada transcorregut un mes des del llicenciament o la conclusió del servici social sense sol·licitar la reincorporació a l'empresa, s'entendrà que hi renuncia per voluntat pròpia i quedarà totalment extingida la relació laboral.
  
Donat cas que el treballador sol·licite la reincorporació, estarà obligat a realitzar els cursos de formació professional que l'empresa crega oportuns, amb la finalitat d'aconseguir els coneixements necessaris per a realitzar el seu treball.
  
Article 22. Excedències per maternitat o paternitat
  
Els treballadors tindran dret a un període d'excedència no superior a tres anys, per a atendre l'assistència de cada fill, tant quan siguen per naturalesa com per adopció, comptadors des de la data de naixement d'aquest. Els successius fills donaran dret a un nou període d'excedència que, si és el cas, posarà fi a aquell que s'estiguera gaudint. Quan el pare i la mare treballen, sols un d'ells podrà exercitar aquest dret.
  
El treballador tindrà dret a l'assistència a cursos de formació professional durant el període en què estiga en situació d'excedència d'acord amb allò establit en aquest article, i estarà obligat a realitzar la citada formació amb ocasió de la reincorporació.
  
Durant el primer any tindrà dret a la reserva del seu lloc de treball. Una vegada transcorregut aquest termini, la reserva quedarà restringida a un lloc de treball del mateix grup professional o categoria equivalent. El treballador acollit a l'excedència que no sol·licite el reingrés un mes abans d'acabar la citada excedència, causarà baixa definitiva en l'empresa.
  
Article 23. Drets sindicals
  
- Drets de reunió i de lliure sindicació: l'empresa, dins de les normes establides per la legislació vigent en cada moment, facilitarà als treballadors l'exercici del dret de reunió als seus locals, si les condicions d'aquests ho permeten, fora de les hores de treball i sense pertorbar-ne l'activitat normal.
  
L'empresa respectarà el dret de tots els treballadors a sindicar-se lliurement i no podrà subjectar l'ocupació d'un treballador a la condició que no s'afilie o que renuncie a la seua afiliació sindical; ni podrà acomiadar a un treballador o perjudicar-lo de qualsevol altra forma, a causa de la seua afiliació o activitat sindical.
  
- Drets i obligacions dels sindicats de treballadors: en aquesta matèria, les parts se sotmeten a les normes previstes en la Llei Orgànica de Llibertat Sindical.
  
Article 24. Llei de Salut Laboral i Riscos Laborals
  
En aquest capítol s'hi aplicarà el que disposa la legislació vigent.
  
Article 25. Roba de treball
  
L'empresa entregarà obligatòriament a tot el personal afecte a l'establiment d'òptica, i a càrrec d'aquesta, la indumentària específica corresponent al lloc de treball que exercisca. Cada treballador se'n responsabilitzarà del manteniment i del bon ús.
  
Article 26. Formació
  
La direcció de l'empresa tindrà entre les seues funcions l'elaboració de plans de formació professional destinats a adequar els coneixements professionals dels treballadors a les noves tècniques i tecnologies.
  
L'assistència i l'aprofitament dels cursos de formació organitzats per l'empresa es tindrà en compte a l'hora de distribuir les primes a què fa referència l'article 18 d'aquest conveni.
  
Article 27. Règim disciplinari
  
Les faltes comeses pels treballadors al servici de l'empresa es classificaran i sancionaran en la forma establida en el Reglament de Règim Intern Establit per l'empresa, i, si hi manca, per allò disposat en l'Estatut dels Treballadors i, si és el cas, en l'Ordenança Laboral de Comerç.
  
Clàusula addicional
  
Aquest Conveni ha sigut subscrit per la senyora Amparo Calpe Castell, la senyora Pilar Catalán Bagán i la senyora Amparo Valero Tolosa, com a delegades de personal i representants electes dels treballadors per la central UGT, amb el mateix domicili de l'empresa per a les notificacions (Enmig, 23), i pel senyor Francisco Chiva Sebastián, com a representant legal de l'empresa.
  
Annex I
  
Taula salarial per a l'any 2000
  
Nivells Categoríes Salari bàsic + plus conveni
  
I director de tenda 2.500.000
  
II Gestor qualitat laboratori 2.000.000
  
III Gestor qualitat gabinets 1.600.000
  
IV Gabinets 1.500.000
  
V Titulats Según valía
  
VI Mestre de laboratori 1.800.000
  
VII Vendes A 1.410.000
  
VIII Muntador A 1.320.000
  
IX Vendes B 1.116.000
  
X Muntador B 1.116.000
  
XI Gestió d'óptica-magatzem 1.116.000
  
XII Formació SMI + 10% SMI + 10%
  
Nota: els salaris establits en aquesta taula estan calculats anualment incloent-hi la part proporcional dels pagaments extraordinaris i sense tenir en compte les primes que puguen meritar-se per a cada categoria.